Notum sit omnibus Matiscensis ecclesie filiis presentibus videlicet et futuris quod Hugo de Vendenessa, recognoscens tortidudines quas quidam de senioribus et antecessoribus ejus fecerant per aliquantum tempus ipsis canonicis de ecclesia Sancti Vincentii de Prato, guerpivit illis ecclesiam ipsam cum terris ad eam pertinentibus, eo pacto ut absolverent illos antecessores ejus et parentes ac seniores qui supradictam ecclesiam et terras ad illam pertinentes pervaserant et tenuerant inter se. Quod canonici fecerunt, insuper et per hoc adjunxerunt illum sicut fratrem et amicum in benefactis et orationibus suis. Petiit autem ab illis ipse Hugo ut concederent illi et duobus filiis suis, Gerardo et Gauseranno per precariam quasdam terras de illis quas illis guerpiverant, scilicet illas quas pater illius tenuerat et mater ejus post obitum ipsius ad laborandum per laudamentum canonicorum, quasque ipse Hugo et homines canonicorum et sui communiter diviserunt per metas et determinationes. Igitur Drogo episcopus, cum canonicis Sancti Vincentii, dederunt illi Hugoni et filiis suis supranominatis supradictas terras sicut illi et homines illorum diviserunt illis per metas et determinationes, insuper et mansos duos de ......... cum omnibus ad illos pertinentibus, eo pacto ut istas terras in vita sua teneant, et unoquoque anno, in festivitate Sancti Vincentii, VI deneratas cere, loco census, persolvant. Post decessum vero eorum, omnes terre iste ad Sanctum Vincentium et ad canonicos ejus cum omni integritate revertantur. Data XIII kal. aprilis, per manum Rannulfi cancellarii, tempore regis Philippi. S. Drogonis episcopi. S. Odonis decani. S. Sendeleni archidiaconi. S. Gaufredi. S. ipsius Hugonis. S. Guillelmi. S. Stephani, lancianita.